
Με μεγάλη επιτυχία, οι εκδόσεις Μανδραγόρας πραγματοποίησαν, την Τετάρτη 22 Οκτωβρίου, στο Σπίτι της Κύπρου, τη σπονδυλωτή εκδήλωση με τίτλο Aria Velata, αφιερωμένη στο τρίπτυχο Ποίηση - Ζωγραφική - Μουσική. Η εκδήλωση βασίστηκε σε μία ιδέα, και πραγματοποιήθηκε με την επιμέλεια, του ζωγράφου, σκηνογράφου,  μελετητή, συγγραφέα και λογοτέχνη Φαίδωνα Πατρικαλάκι και της μουσικού, ποιήτριας, φιλολόγου και μεταφράστριας  Χρυσούλας Αγκυρανοπούλου. Η βραδιά ήταν αφιερωμένη σε μία από τις πλέον εξέχουσες ερμηνεύτριες της πιανιστικής φιλολογίας, Μίνα Ζάννα, in memoriam.
Τους συντελεστές  και τους πολλούς φίλους της ποίησης και της μουσικής, που παρευρέθηκαν,  καλωσόρισε στο Σπίτι της Κύπρου η Λειτουργός κ. Νίκη Μιχαηλίδου. Την εκδήλωση προλόγισε ο εκδότης-ποιητής κ. Κώστας Κρεμμύδας, ό οποίος  αναφέρθηκε  στη ζωή και το έργο του Φαίδωνα Πατρικαλάκι και της Χρυσούλας Αγκυρανοπούλου.

Ποιήματα από τις συλλογές Το Αναστάσιμο Μυροπωλείο και Βύβλος της Χρυσούλας Αγκυρανοπούλου, και Στην κόψη της ημέρας και Εκ της Σιωπής του Φαίδωνα Πατρικαλάκι διάβασαν οι ηθοποιοί Γιώργος Πέππας και Μίνα Χειμώνα.

Ακολούθησε μουσικό κοντσέρτο. Η Χρυσούλα Αγκυρανοπούλου ερμήνευσε  στο πιάνο έργα των J.S. Bach (Englishe suite No3, Allemande), F Mendelsson-Bartholdy (Lieder ohne worte op.19 No 2  και op. 30 No 6) και W.A. Mozart (Fantasie in d minor K 397). Ο Άγγελος Αγκυρανόπουλος ερμήνευσε στην κιθάρα συνθέσεις των J.L. Merlin (Evocación, Suite del Recuerdo), I. Albeniz (Rumores de la caleta, Malagueña), A. Barrios (Vals op.8 No 4), F. Tarrega (Recuerdos de la Alambra) και R. Dyens  (Tango en skai).

Καθ’ όλη τη διάρκεια της παρουσίασης προβάλλονταν επί οθόνης ζωγραφικά έργα του Φαίδωνα Πατρικαλάκι, με θέμα τη μουσική, και και έργα του από την έκθεση Οριζόντια κάθοδος πουλιών, η οποία αφορά έργα συνθετών για τον κορυδαλλό, το αηδόνι και τον κούκο από το μπαρόκ μέχρι τον εικοστό αιώνα. 

